Andy Carroll

Andrew Thomas Carroll (sündinud 6. jaanuaril 1989 Gatesheadis) on Inglismaa jalgpallur, kes mängib ründajana Inglismaa esiliigaklubis Reading. Aastatel 2011–2013 mängis ta Premier League'i klubis Liverpool FC. Klubi maksis mängija eest 35 miljonit naelsterlingit ja see oli suurim summa, mida kunagi inglise jalgpalluri eest makstud. Ta debüteeris Newcastle Unitedi põhimeeskonnas 2. novembril 2006 UEFA karika mängus US Palermo vastu. Ta vahetas mängu lõpus välja Peruu jalgpallikoondise ründaja Nolberto Solano. Carroll oli siis 17 aastat ja 300 päeva vana ning sai kõigi aegade noorimaks mängijaks, kes eurosarjas Newcastle'it on esindanud. 14. augustil 2007 laenas Newcastle Carrolli 6 kuuks Preston North Endile ja Carroll debüteeris Prestoni eest juba samal päeval. Kokku osales ta 11 kohtumises Prestoni eest ja lõi neis 1 värava. Pärast laenulepingu lõppemist pidas Carroll esimese mängu Newcastle'i eest 20. oktoobril 2008. Esimese värava Newcastle'i eest lõi ta 10. jaanuaril 2009. Kuid sel hooajal langes Newcastle Premier League'ist välja. Paljud tippmängijad lahkusid meeskonnast ja Carroll sai üheks meeskonna liidritest. Ta mängis sellel hooajal peaaegu kõigis Newcastle'i mängudes ja oli 19 väravaga Newcastle'i resultatiivseim mängija. Newcastle võitis esiliiga ja tõusis kõrgliigasse tagasi. 31. jaanuaril 2011 pakkus Liverpool FC Carrolli eest 30 miljonit naelsterlingit, aga Newcastle lükkas pakkumise tagasi. Seejärel võttis Newcastle vastu Liverpooli 35 miljoni naela suuruse pakkumise. Alates 11. septembrist 2007 mängis mänginud Inglismaa oma vanuseklassi noortekoondises: algul U-19 koondises, kus ta lõi 8 mängus 4 väravat, alates 5. augustist 2009 U-21 koondises, kus ta lõi 5 mängus 2 väravat. Mõlemad väravad U-21 koondise kasuks lõi ta Makedoonia jalgpallikoondise vastu 6:3 võidetud mängus. Täiskasvanute Inglismaa jalgpallikoondises debüteeris Carroll 17. novembril 2010 sõprusmängus Prantsusmaa jalgpallikoondise vastu. 29. märtsil 2011 lõi ta Inglismaa kasuks esimese värava. See juhtus sõprusmängus Ghana jalgpallikoondisega, kus ta viis Inglismaa juhtima, aga mäng lõppes 1:1. Koondisekarjääri teise värava lõi ta 2012. aasta Euroopa meistrivõistluste alagrupimängus Rootsi vastu. Väljaspool mänguväljakut on Carroll palju kordi seadustega vastuollu sattunud. 14. septembril 2008 vahistas politsei ta Newcastle'is, aga laskis vabaks ja piirdus hoiatusega. 7. detsembril 2009 vahistati ta Newcastle'is ööklubis toimunud kakluse tõttu: ta olevat klaasi teise mehe näkku puruks löönud. Teda süüdistati rünnakus. 2010. aasta oktoobris tunnistas ta end süüdi, sai 1000 naela trahvi ja pidi maksma 2500 naela hüvitist. 2010. aasta märtsis juhtus tema ja ta meeskonnakaaslase Steven Taylori vahel midagi, mille tulemusena Carroll murdis kummagi käe sõrmeluud ja Taylor lõualuu. Kumbki pallur, treener Chris Hughton ega ükski klubi esindaja ei kommenteerinud midagi ja seetõttu ei esitatud kellegi vastu süüdistust. 18. oktoobril 2010 süüdistati Carrollit rünnakus oma kunagise sõbranna vastu. Carroll väitis, et tegutses enesekaitseks. Tõendite puudumisel kellelegi süüdistust ei esitatud. 2012. aasta aprillis andis Carroll intervjuu, milles tunnistas, et tal oli Newcastle'is probleeme joomise ja teiste inimestega suhtlemisega, aga pärast Liverpooli tulekut olevat ta "maha rahunenud" ja muutnud oma elustiili. Carroll elab koos oma sõbranna Staceyga Merseyside'is, mis hõlmab ka Liverpooli. Tal on eelmisest suhtest 15. septembril 2009 sündinud tütar.